ครม.อนุมัติโครงการบัตรสวัสดิการแห่งรัฐรอบใหม่ ตั้งเป้าเริ่มจ่ายเงินงวดแรก 1 เมษายนนี้
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวว่า คณะรัฐมนตรีมีมติอนุมัติโครงการลงทะเบียนเพื่อสวัสดิการแห่งรัฐรอบใหม่ และอยู่ในขั้นตอนการตรวจสอบสิทธิ์ ซึ่งจะต้องใช้เวลาอีกสักระยะ โดยตั้งเป้าว่าจะเริ่มจ่ายเงินงวดแรกในวันที่ 1 เมษายนนี้ ทั้งนี้มีทั้งผู้ที่ได้รับการตรวจสอบสิทธิ์แล้ว และผู้ที่มีปัญหาตรวจสอบสิทธิ์ไม่ผ่าน ซึ่งก็ต้องใช้เวลาสำหรับการยื่นอุทธรณ์ด้วย หากทุกขั้นตอนแล้วเสร็จเรียบร้อย ก็จะเริ่มจ่ายเงินตามที่ตั้งเป้าไว้คือ วันที่ 1 เมษายนนี้ พร้อมยอมรับว่าโครงการบัตรสวัสดิการแห่งรัฐรอบใหม่นี้ เป็นการดำเนินการต่อเนื่องเป็นระยะๆ ซึ่งทั้งหมดใช้งบประมาณพอสมควร แต่ละครั้งใช้งบหลายหมื่นล้านบาท แต่ก็ถือเป็นเรื่องจำเป็นเพื่อดูแลผู้ที่มีรายได้น้อยและทุกอย่างมีกฏเกณฑ์กำหนดไว้อย่างชัดเจนนายกรัฐมนตรี ยืนยันด้วยว่า จะดูแลประชาชนให้ดีที่สุด แม้ว่าจะอยู่ในช่วงปลายรัฐบาลก็ตาม แต่ได้ขอให้พรรคร่วมรัฐบาลทุกพรรคร่วมมือกันขับเคลื่อนงานในทุกเรื่องแล้ว